Isä uhkasi murskata poikansa polvet ja tehdä hänestä pyörätuolin käyttäjän. Tuomio tuli neljästä pahoinpitelystä.

Nelikymppinen isä pahoinpiteli runsaan vuoden aikana poikansa neljä kertaa.

Ensimmäisen teon aikaan poika oli 11-vuotias ja kolmen muun pahoinpitelyn aikaan hän oli täyttänyt 12 vuotta.

Isä syyllistyi myös vapaudenriistoon houkuttelemalla pojan autoonsa ja lukitsemalla auton ovet.

Päijät-Hämeen käräjäoikeus tuomitsi isän neljän kuukauden mittaiseen ehdolliseen vankeuteen.

Tuomio sisältää myös yhden pahoinpitelyn, joka kohdistui pojan äitiin eli tuomitun entiseen vaimoon. Tuomiossa on kaikkiaan kahdeksan syytekohtaa.

Pahoinpitelyt ajoittuvat jaksolle, jolloin pojan vanhemmat olivat eroamassa.

Noin 40-vuotias isä kiisti kaikki väkivallanteot. Hänen näkemyksensä oli, että poika oli valehdellut ja hänelle oli syötetty sanat suuhun.

Oikeus ei pitänyt uskottavana, että poika olisi sepittänyt tarinat.

Pojan kertoman mukaan isä olisi heittänyt häntä sängyllä, tarttunut käsillä kasvoihin ja puristanut poskista, menemällä hänen päälleen auton penkillä ja käymällä käsillä kurkkuun kiinni, retuuttanut ja heitellyt häntä päin seinää.

Isä oli pojan kertoman mukaan uhannut murskata tämän polvet, jotta hän ei voisi enää koskaan pelata jääkiekkoa ja joutuisi käyttämään lopun ikänsä pyörätuolia.

Käräjäoikeus määräsi tuomitun maksamaan entiselle vaimolleen 700 euron ja pojalleen 900 euron kärsimyskorvaukset.

Käräjäoikeus antoi jutussa ratkaisun keskiviikkona.